b'\n_START_ARTICLE_\nCiril Pregelj\n_START_SECTION_\n\xc5\xbdivljenjepis\n_START_PARAGRAPH_\nCiril Pregelj se je rodil 24. februarja 1887 v kraju Ol\xc5\xa1evek pri Kranju. skladateljeva dru\xc5\xbeina je bila za dana\xc5\xa1nje razmere precej \xc5\xa1tevil\xc4\x8dna dru\xc5\xbeina ljudsko\xc5\xa1olskega u\xc4\x8ditelja in organista , ki je prijateljeval s skladateljem Andrejem Vavknom. Mati Marija je umrla, ko je imel Ciril komaj tri leta in ker o\xc4\x8de za \xc5\xa1tevilne otroke ni mogel skrbeti, (po nekaterih virih je bilo 7, po drugih pa 9 otrok), je mladega Cirila poslal na \xc5\xa0tajersko (Sv. Lovrencu pod Pre\xc5\xbeinom (pri Celju) k svoji sestri, ki je bila omo\xc5\xbeena z nadu\xc4\x8diteljem Ivanom Rupnikom. Stric ga je pou\xc4\x8deval v prvih letih osnovne \xc5\xa1ole, poleg tega pa ga je u\xc4\x8dil tudi osnove glasbe. Poleg strica ga je igranja na klavir u\xc4\x8dila tudi sestri\xc4\x8dna Karolina, ki se je izobra\xc5\xbeevala pri ljubljanskih Ur\xc5\xa1ulinkah._NEWLINE_Pri 16 letih (leta 1903) se je vpisal na mariborsko u\xc4\x8ditelji\xc5\xa1\xc4\x8de, kjer mu ni bilo potrebno obiskovati pouka klavirja, saj so ugotovili, da ga dobro obvlada. \xc5\xbde v \xc4\x8dasu \xc5\xa1olanja na u\xc4\x8ditelji\xc5\xa1\xc4\x8du je deloval kot korepetitor in zborovodja \xe2\x80\x93 vodil je velik mo\xc5\xa1ki pevski zbor (70 pevcev) gimnazijcev in u\xc4\x8ditelji\xc5\xa1\xc4\x8dnikov. Ciril je izkoristil vsako prilo\xc5\xbenost, da je v Mariboru obiskoval koncerte, opere in operete (takrat edini mo\xc5\xbeni na\xc4\x8din, da je lahko pri\xc5\xa1el v stik z izvedbami glasbenih del). Takoj po maturi (1908) je nastopil prvo u\xc4\x8diteljsko slu\xc5\xbebo na Dobrni pri Celju._NEWLINE_V tem \xc4\x8dasu se je glasbeno izobra\xc5\xbeeval na Glasbeni matici v Celju, pri \xc4\x8cehu Adolfu Feiksu sistemati\xc4\x8dno \xc5\xa1tudira] klavir. S pomo\xc4\x8dju brezobrestnega posojila hranilnice v \xc5\xbdalcu se je 1912 vpisal na dunajsko Akademijo za glasbo. Tudi na Dunaju je veliko obiskoval koncerte, operne in operetnein druge glasbene predstave. Zaradi pomanjkanja denarnih sredstev je na Dunaju ostal le eno leto, nato se je vrnil na Slovensko, kjer si je zaman prizadeval dobiti ponovno podporo._NEWLINE_Po vrnitvi z Dunaja se je zopet posvetil u\xc4\x8diteljskemu poklicu, poleg tega pa je tudi zasebno pou\xc4\x8deval klavir, na \xc5\xa1oli Glasbene matice pa je u\xc4\x8dil teorijo, harmonijo, mladinsko petje, oblikoslovje in glasbeno zgodovino. Leta 1914 je prevzel vodenje Celjskega pevskega dru\xc5\xa1tva, delovanje je sicer kmalu prekinila prva svetovna vojna, vendar je Pregelj dru\xc5\xa1tvo vodil vse do leta 1928. Leta 1928 je bila ustanovljena telovadna in kulturna delavska zveza Svoboda, kjer je Pregelj prevzel vodenje mo\xc5\xa1kega pevskega zbora. Prirejali so koncerte v  Celju in okolici, zlasti po premogovnih revirjih in industrijskih centrih. Takrat so pri\xc4\x8dele nastajati njegove zbirke za mo\xc5\xa1ki in me\xc5\xa1ani zbor ter instrumentalne kompozicije._NEWLINE_Zveza Svoboda je delovala do leta 1935, ko jo je takratni notranji minister razpustil (kot protiukrep veliki delavski manifestaciji, ki jo je zveza organizirala). Leta 1936 je Pregelj prevzel vodenje mo\xc5\xa1kega zbora Oljka iz Celja (naslednik mo\xc5\xa1kega zbora zveze Svoboda), ki ga je nato vodil vse do druge svetovne vojne, ob tem je vodil tudi \xc5\xa1e nekatere druge zbore in deloval kot glasbeni pedagog._NEWLINE_Na za\xc4\x8detku druge svetovne vojne (1941) je bil prisilno preme\xc5\xa1\xc4\x8den na obmo\xc4\x8dje dana\xc5\xa1nje avstrijske \xc5\xa0tajerske (na osnovno \xc5\xa1olo v Gradcu)._NEWLINE_Po vojni se je vrnil v Celje in imel te\xc5\xbeave z oblastmi, saj so njegovo deportacijo v Avstrijo razumeli kot sodelovanje z okupatorjem. Pred\xc4\x8dasno se je upokojil, a je kljub temu \xc5\xa1e vedno vodil razne pevske zbore in tudi honorarno pou\xc4\x8deval. V zadnjem obdobju svojega \xc5\xbeivljenja je prebival v Izoli, kjer je 1. junija 1966 tudi umrl.'